Det Økonomiske og Sociale Udvalgs udtalelse om:

- »Kommissionens forslag til Europa-Parlamentets og Rådets direktiv om fælles regler for udvikling af Fællesskabets posttjenester og forbedring af kvaliteten af disse tjenester«, og - »Udkast til meddelelse fra Kommissionen om anvendelse af konkurrencereglerne på postsektoren og navnlig på vurderingen af visse statslige foranstaltninger i relation til posttjenesterne« () (96/C 174/14)

Rådet for Den Europæiske Union besluttede den 3. januar 1996 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Kommissionen for De Europæiske Fællesskaber besluttede den 22. november 1995 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport og Kommunikation, som udpegede Johann Farnleitner til ordfører. Sektionen vedtog sin udtalelse den 12. marts 1996.

Det Økonomiske og Sociale Udvalg vedtog på sin 334. plenarforsamling af 27.-28. marts 1996, mødet den 28. marts 1996, med et stort flertal af stemmer for, 6 imod og 15 hverken for eller imod, følgende udtalelse.

1. Kommissionens meddelelse

1.1. I Kommissionens meddelelse om de foreslåede foranstaltninger til udvikling af Fællesskabets posttjenester fremhæves det, at posttjenesterne er et meget vigtigt redskab for kommunikation og samhandel, og at de er af afgørende betydning for mange andre sociale og økonomiske aktiviteter i Fællesskabet. Postsektoren i EU beskæftiger ca. 1,8 mio. arbejdstagere (heraf ca. 1,5 mio. i postvirksomhederne og ca. 300 000 i de kompetente myndigheders regi) og tegner sig for ca. 1,3 % af BNP. Posttjenesterne i EU besørger 80 mia. forsendelser om året, hvoraf 3 mia. er forsendelser mellem medlemsstaterne. En effektiv postsektor er en vigtig forudsætning for forbedringen af konkurrenceevnen og beskæftigelsen i EU.

1.2. Det er meget vigtigt, at der inden for EU opretholdes en universel posttjeneste af høj kvalitet, som er tilgængelig for alle til overkommelige priser.

1.3. I Kommissionens »Grønbog om udvikling af det indre marked for posttjenester« () af 11. juni 1992 og de efterfølgende offentlige høringer, som foranledigede Kommissionen til at offentliggøre en meddelelse til Europa-Parlamentet og Rådet om retningslinjer for udvikling af Fællesskabets posttjenester () af 2. juni 1993, og i fire beslutninger fra Europa-Parlamentet af henholdsvis 22. januar, 25. juni og 29. oktober 1993 og 14. juli 1995 opfordres Kommissionen til at fremsætte forslag vedrørende postsektoren ().

Forslag til Europa-Parlamentets og Rådets direktiv om fælles regler for udvikling af Fællesskabets posttjenester og forbedring af kvaliteten af disse tjenester

2. Hovedpunkterne i Kommissionens forslag

2.1. Med det foreslåede direktiv skabes der for første gang på EU-plan en omfattende strategi for en universel tjeneste af høj kvalitet og til overkommelige priser inden for postsektoren og for en delvis liberalisering af postmarkedet, der dermed åbnes for konkurrence. Markedets åbning forløber over to etaper, så leverandørerne af universelle tjenester får tilstrækkelig tid til at tilpasse sig de nye vilkår.

2.2. I det foreslåede direktiv fastlægges den harmoniserede lovgivningsramme for postsektoren i hele EU; det er Kommissionens hensigt, at udkastet til meddelelse skal give alle aktører i denne sektor den fornødne klarhed over anvendelsen af EF-traktatens bestemmelser. Det drejer sig først og fremmest om reglerne om fri konkurrence, fri udveksling af tjenesteydelser og etableringsfriheden.

2.3. Det foreslåede direktiv er baseret på EF-traktatens artikel 100 A og fokuserer på harmoniserede bestemmelser for den universelle posttjeneste, harmoniserede kriterier for afgrænsning af de tjenester, som leverandørerne af den universelle posttjeneste kan få monopol på, forbedring af tjenesternes kvalitet samt fremme af standardiseringen og dertil knyttede spørgsmål.

2.4. I direktivforslaget defineres en universel minimumsposttjeneste til bæredygtige priser, der skal være til rådighed for alle borgere, uanset hvor i EU de befinder sig, og som skal være af en vis kvalitet. Det foreslåede direktiv skal især forpligte de medlemsstater, der endnu ikke har strenge regler for universelle tjenester og tjenesternes kvalitet, til at pålægge deres leverandører af universelle tjenester sådanne forpligtelser.

2.5. Den universelle posttjeneste skal mindst omfatte følgende ydelser: indsamling, befordring og omdeling af adresserede brevforsendelser, adresserede bøger, kataloger, aviser og tidsskrifter på op til 2 kg samt adresserede postpakker på op til 20 kg. Derudover er postbesørgelse af rekommanderede forsendelser og forsendelser med værdiangivelse omfattet.

2.6. I direktivforslaget er der fastsat harmoniserede kriterier for, hvilke tjenester leverandørerne af den universelle posttjeneste kan få monopol på, i det omfang det er nødvendigt for at opretholde den universelle posttjeneste og for at sikre økonomisk bæredygtige vilkår for leveringen af den universelle tjeneste.

2.7. De tjenester, der kan gives monopol på, omfatter indsamling, transport, sortering og omdeling af indenlandske brevforsendelser op til 350 g, for hvilke taksten er højst fem gange den offentlige grundtakst for en brevforsendelse (dvs. taksten for breve op til 20 g).

2.8. Udgående udenlandsk post, ekspresbesørgelse og besørgelse af postpakker udelukkes fra de tjenester, der kan monopoliseres, da de i realiteten allerede nu er liberaliserede i de fleste medlemsstater.

2.9. Indgående udenlandsk post kan fortsat monopoliseres indtil den 31. december 2000, hvis det er nødvendigt for at sikre leverandøren af den universelle posttjeneste økonomisk bæredygtige vilkår. Kommissionen antager, at åbningen af dette markedssegment kun vil få begrænset virkning og ikke vil bringe økonomien i fare for leverandøren af de universelle posttjenester.

2.10. Adresserede reklameforsendelser (direct mail) vil fortsat kunne være omfattet af monopol frem til den 31. december 2000, hvis det er nødvendigt for at sikre leverandøren af den universelle posttjeneste økonomisk bæredygtige vilkår. Dette markedssegment, der er i kraftig vækst, udgør i EU gennemsnitligt 17 % af de offentlige postvæsners brevpostmængde og 12 % af deres indtægter fra denne forsendelseskategori. Disse forsendelser er allerede liberaliserede - omend i forskelligt omfang - i syv medlemsstater (Tyskland, Finland, Italien, Holland, Østrig, Sverige og Spanien).

2.11. Kommissionen vil senest den 30. juni 1998 træffe beslutning om, hvorvidt adresserede reklameforsendelser og indgående udenlandsk post fortsat skal kunne monopoliseres efter den 31. december 2000. I løbet af første halvår af år 2000 vil spørgsmålet om omfanget af monopoliserede tjenester blive taget op til vurdering.

2.12. Direktivforslaget bygger på principperne om rimelige og omkostningsbaserede takster for den universelle posttjeneste. Medlemsstaterne kan frit beslutte, at der på deres område skal anvendes en ensartet takst for hver enkelt tjeneste, der indgår i den universelle posttjeneste. De virksomheder, der varetager den universelle posttjeneste, skal være forpligtet til at anvende gennemsigtige regnskabssystemer og føre særskilte regnskaber for de monopoliserede tjenester og de ikke-monopoliserede tjenester.

2.13. Medlemsstaterne har ret til at opstille kvalitetskrav for den indenlandske postbesørgelse, mens kvalitetsstandarderne for postbesørgelsen på tværs af grænserne inden for EU fastsættes af Kommissionen, der bistås af et rådgivende udvalg bestående af repræsentanter for de femten medlemsstater.

2.14. Der gives mulighed for at udarbejde og vedtage harmoniserede standarder på grundlag af mandater til CEN (Den Europæiske Standardiseringsorganisation).

2.15. I overensstemmelse med princippet om adskillelse af den forvaltningsmæssige funktion og den driftsmæssige funktion kræves det i direktivforslaget, at der i samtlige medlemsstater oprettes en national forvaltningsinstans, som er uafhængig af postvirksomhederne.

2.16. I Kommissionens meddelelse henvises der udtrykkeligt til, at Domstolen har fastslået, at EF-traktatens bestemmelser, specielt konkurrencereglerne, også gælder for postsektoren.

3. Udkast til meddelelse fra Kommissionen om anvendelse af konkurrencereglerne på postsektoren og navnlig på vurderingen af visse statslige foranstaltninger i relation til posttjenesterne (SEK(95) 830 endelig udg.)

3.1. Den 22. november 1995 blev ØSU anmodet om at udtale sig om Kommissionens udkast til en meddelelse om anvendelse af konkurrencereglerne på postsektoren, som skal supplere det foreslåede direktiv. Heri fastlægger og forklarer Kommissionen de retningslinjer, den agter at følge ved anvendelsen af traktatens konkurrenceregler på postsektoren. Formålet er at fremme den gradvise og kontrollerede liberalisering af posttjenesterne, samtidig med at der opstilles de nødvendige garantier for, at der opretholdes en universel tjeneste. Med dette udkast til meddelelse vil Kommissionen tilvejebringe en klar og pålidelig ramme for den fremtidige anvendelse af konkurrencereglerne med henblik på at skabe den fornødne retssikkerhed.

3.2. I udkastet fastlægger Kommissionen endvidere den metode, den agter at benytte ved vurderingen af, om statslige foranstaltninger, der begrænser friheden til at tilbyde postydelser og/eller til at konkurrere om posttjenester, er forenelige med traktatens konkurrenceregler.

3.3. Meddelelsen bekræfter, at medlemsstaterne på dette stadium om nødvendigt kan opretholde et afgrænset område af monopoliserede tjenester.

3.4. Meddelelsen behandler desuden spørgsmålet om ikke-diskriminerende adgang til postnettet og de reguleringsmæssige garantier, der er nødvendige for at sikre lige konkurrencevilkår inden for sektoren.

3.5. Kommissionen erkender, at postsektoren er af afgørende betydning for Europas fremtidige økonomiske udvikling. På EU-plan må der findes en balance mellem kravene til en offentlig posttjeneste og anvendelsen af konkurrencereglerne. De to aspekter skal supplere og forstærke hinanden. Kommissionen tilstræber en etapevis udvikling af en overordnet, fælles politik for postsektoren. I den forbindelse lægges der særlig vægt på konkurrencereglerne og de beføjelser, der er tillagt Kommissionen i henhold til traktaten.

3.6. Målet er at gennemføre det indre marked og at udvikle EU's posttjenester. De foreslåede foranstaltninger skal ses som et første og vigtigt led i en trinvis og fremtidsorienteret politik.

4. Bemærkninger til direktivforslaget og udkastet til meddelelse

4.1. ØSU finder det positivt, at Kommissionen indtil videre har stillet sit udkast til meddelelse i bero og forelagt det til udtalelse. ØSU's vurdering af udkastet til meddelelse tager udgangspunkt i direktivet. Efter ØSU's mening er det strengt påkrævet, at direktivet og meddelelsen stemmer overens både indholdsmæssigt og terminologisk.

4.1.1. I udkastet til meddelelse påpeges det, at EF-Domstolen har fastslået, at EF-traktaten, nærmere betegnet konkurrencereglerne, også finder anvendelse på postsektoren. I den forbindelse henleder ØSU opmærksomheden på yderligere aspekter af Domstolens dom, Paul Corbeau, sag C-320/91: Domstolen har således fastslået, at opretholdelsen af et monopol på indsamling, befordring og omdeling af postforsendelser kun er uforenelig med artikel 90 sammenholdt med artikel 96 i EF-traktaten, hvis monopolet også omfatter tjenesteydelser, der er specifikke og lette at adskille fra tjenesteydelser af almen interesse, opfylder særlige behov i erhvervslivet og kræver bestemte tillægstjenester, som den almindelige posttjeneste ikke tilbyder, og hvis det ikke er muligt at udelukke disse tillægstjenester fra monopolområdet, uden at det økonomiske grundlag for de tjenesteydelser af almen økonomisk interesse, som den pågældende postvirksomhed leverer, bringes i fare.

4.2. Den universelle posttjeneste

4.2.1. Det er i borgernes interesse, at der fastsættes regler for en universel posttjeneste, og ØSU bifalder tiltaget. En EU-dækkende universel posttjeneste af høj kvalitet er uundværlig for såvel brede kredse af befolkningen som for små og mellemstore virksomheder, og en sådan tjeneste er desuden et nødvendigt bidrag til tilnærmelsen af levevilkårene i alle EU-regioner.

4.2.1.1. Hvis en sådan tjeneste skal sikres på sigt, kræver det en særlig finansieringsmetode, der har form af monopolrettigheder til de udbydere, der skal forestå den universelle tjeneste. Monopolområdet skal fastlægges på en sådan måde, at det sikres, at de virksomheder i medlemsstaterne, der får overdraget den universelle posttjeneste, forbliver levedygtige.

4.2.1.2. En velfungerende universel posttjeneste har første prioritet.

4.2.1.3. På grund af forskelle i de nationale lovgivninger vil det ikke i alle tilfælde være muligt at gennemføre de vægt- og takstgrænser, der er fastlagt i direktivforslagets artikel 8. Det er endnu ikke overalt muligt at besørge en forsendelse på 350 g til en takst, der er højst fem gange grundtaksten (dvs. taksten for breve op til 20 g). Hertil kommer, at mange medlemsstater slet ikke opererer med denne vægtgrænse. ØSU så gerne, at Kommissionen underbyggede sit valg af vægtgrænser med relevante statistikker.

4.2.1.4. Den relativt høje vægtgrænse på 20 kg for pakker er i overensstemmelse med Verdenspostforeningens postkonvention og modsvarer især de små og mellemstore virksomheders behov.

4.2.2. ØSU tilslutter sig den tidsplan for reevaluering af situationen i postsektoren, som Kommissionen foreslår i direktivet. De fastsatte frister begynder således først at løbe, når direktivet er trådt i kraft, og den endelige beslutning skal først træffes fire år efter direktivets ikrafttræden.

4.2.3. Princippet om ensartede takster for brevforsendelser inden for ét og samme område er et vigtigt politisk redskab med henblik på tilnærmelse af levevilkårene overalt i EU og desuden en socialpolitisk nødvendighed. Dette takstprincip bør uden undtagelse gælde for de tjenesteydelser, der falder ind under monopolområdet. For brevforsendelser inden for den universelle posttjeneste, der ikke er monopoliserede, er der imidlertid behov for en differentiering for at forhindre, at nogle virksomheder nøjes med at skumme fløden til skade for de virksomheder, der varetager den universelle tjeneste. For brevforsendelser inden for den universelle tjeneste, der leveres under konkurrenceforhold, er det nødvendigt, at taksterne kan differentieres, især i tætbebyggede områder.

4.2.3.1. Under de første drøftelser i ØSU kom det frem, at den hidtidige mekanisme vedrørende terminalafgifter mellem postvirksomhederne er utilstrækkelig og udgør et økonomisk problem for postvirksomhederne. ØSU kan med tilfredshed konstatere, at Reims-aftalen om vederlag for obligatorisk omdeling af grænseoverskridende forsendelser nu foreligger, og opfordrer Kommissionen til at yde en ihærdig indsats for at sikre, at aftalen undertegnes og anvendes af medlemsstaternes offentlige postvirksomheder/-administrationer. ØSU henstiller, at Kommissionen undersøger, om den selv bør deltage i forhandlinger om sådanne terminalafgifter for at sikre, at ordningen med omkostningsdækkende terminalafgifter bliver bindende af hensyn til postvirksomhederne. Indtil der er indført et terminalafgiftssystem, som udelukker illoyal konkurrenceadfærd, skal de økonomisk skadede postvirksomheder/-administrationer fortsat have mulighed for at sætte sig til modværge ved hjælp af foranstaltningerne i artikel 25 i Verdenspostforeningens konvention.

4.3. Adskilte regnskaber

4.3.1. ØSU har allerede tidligere () slået til lyd for adskilte regnskaber. Inden for den universelle posttjeneste skal krydssubventionering dog være tilladt.

4.3.1.1. Den påkrævede regnskabsmæssige adskillelse kan dog ikke retfærdiggøre et krav om, at der skal foretages en strukturel opdeling af virksomhedens forskellige enheder.

4.3.2. I den sammenhæng peger ØSU også på udskillelsen af andre aktiviteter i postvirksomhederne, herunder især udskillelse af den busdrift, som postvirksomhederne stadig forestår i nogle medlemsstater. I visse medlemsstater leverer postvirksomhederne også andre tjenester (betalingssystemer, forvaltning af opsparingskonti, omdeling af offentlige skrivelser), som regnskabsmæssigt må afgrænses klart fra den universelle tjeneste.

4.3.2.1. Særskilte, gennemsigtige regnskaber for de monopoliserede tjenester vil danne grundlag for de kommende afgørelser om, hvorvidt de monopoliserede tjenester skal opretholdes.

4.4. Kvalitetsstandarder

4.4.1. Kvalitetsmangler kan i visse tilfælde skyldes finansiel forsømmelighed (f.eks. at medlemsstaterne ikke har udstyret postvirksomhederne med den fornødne kapital) politisk begrundede krav (f.eks. overdrevet høje indtægter af hensyn til de offentlige budgetter), og driftsmæssig forsømmelighed i postvirksomheden. ØSU går derfor ind for, at medlemsstaterne definerer monopolområdet så bredt, at virksomheden kan handle effektivt og kvalitetsorienteret.

4.4.2. I direktivforslaget kræves det, at postforsendelserne udleveres på den angivne adresse. Dette er et problem i visse medlemsstater. ØSU støtter et lovkrav om udlevering på den angivne adresse, men medlemsstaterne bør have mulighed for at fastsætte afvigende bestemmelser i undtagelsestilfælde, så der kan tages mest muligt hensyn til særlige lokale forhold. I nogle lande afleveres brevforsendelser således i såkaldte »deponeringsbokse«, og også pakker skal i visse medlemsstater principielt afhentes.

4.4.3. ØSU understreger principielt, at høje kvalitetsstandarder og klare kvalitetskriterier er af stor betydning for kvaliteten. I den forbindelse skal der også fastlægges kundevenlige godtgørelsesordninger for bortkomne eller forsinkede forsendelser. Inden for EU skal der fastlægges minimumsmålsætninger for tjenesternes kvalitet, og medlemsstaterne skal have ret til at fastsætte strengere standarder for kvaliteten.

4.4.4. Ved hjælp af egnede foranstaltninger må det principielt tilstræbes, at tjenesternes niveau til stadighed højnes. Gennem løbende kontrol skal det godtgøres, at kvalitetsstandarderne overholdes.

4.5. Takster

4.5.1. Taksterne for posttjenesterne skal afspejle omkostningerne og stå i et rimeligt forhold til tjenesternes og besørgelsens kvalitet. Når der ikke anvendes en model med en udligningsfond, må det sikres, at der ikke opstår konkurrenceforvridninger, fordi enkelte medlemsstater, hvor der er garanti for udligning af tab, fører en lavtakstpolitik. Det må derfor først og fremmest sikres, at virksomhederne i kraft af de monopoliserede tjenester får et sundt økonomisk grundlag for at levere den universelle tjeneste. Inden for rammerne af den monopoliserede sektor skal virksomhederne bevare deres kalkulationsautonomi. Endelig skal det på ny understreges, at ØSU går ind for en universel tjeneste af høj kvalitet, som er tilgængelig for alle til rimelige priser, og at tjenestens eksistens må sikres varigt.

4.5.2. ØSU understreger, at ensartede takster i hele området er en vigtig hjørnesten for den universelle tjeneste.

5. Afsluttende bemærkninger

5.1. ØSU bifalder, at der overalt i EU indføres en universel posttjeneste til overkommelige priser. ØSU forventer, at indførelsen af en universel tjeneste vil højne kvalitetsniveauet til gavn for alle brugere, forbrugere og virksomheder. Tilvejebringelsen af stabile rammevilkår for postvirksomhederne giver et positivt grundlag for at undgå negative sociale følger og vil samtidig lette gennemførelsen af det indre marked.

5.2. ØSU slår til lyd for, at Kommissionen også holder et vågent øje med de sociale følger. Det gælder ikke mindst de konsekvenser, som en øget liberalisering af posttjenesterne vil have for løn- og arbejdsvilkårene i denne sektor.

5.2.1. Før der tages yderligere liberaliseringsskridt, må det derfor undersøges indgående, hvilke konsekvenser det vil have for løn- og arbejdsvilkårene. Denne undersøgelse skal bl.a. omfatte risikoen for social dumping og en massiv skabelse af »bad jobs«, ligesom den skal pege på mulighederne for på europæisk plan at støtte eller fremme sociale minimumsnormer for de ansatte.

5.2.2. ØSU henstiller, at Kommissionen indleder/tager de nødvendige skridt hertil i snævert samråd med ØSU og »det paritetiske udvalg for posttjenester«.

5.3. Postbesørgelse på tværs af grænserne er et markedssegment, hvis betydning for operatørerne varierer meget fra land til land, afhængigt af de geografiske og strukturelle forhold. Når monopolområdets afgrænsning tages op til fornyet overvejelse, skal man efter ØSU's mening tage hensyn til de lande, hvor mængden af indgående udenlandsk post er klart større end EU-gennemsnittet, eftersom monopolet på denne tjeneste i dette tilfælde er en væsentlig forudsætning for at sikre økonomisk bæredygtige vilkår for leverandøren af de universelle tjenester.

5.4. Skulle direktivets vedtagelse trække i langdrag, går ØSU ind for, at der fastsættes en frist på fire år for afviklingen af prøveforløbet, og at der foretages en midtvejsevaluering i god tid, før der træffes yderligere beslutninger. Den kommissionsbeslutning, der kræves i det foreslåede direktiv (artikel 8, stk. 2), bør forberedes efter proceduren i artikel 21. ØSU understreger, at det forud for beslutningstagningen, ønsker at blive hørt efter en procedure i henhold til artikel 100 A og 189 B.

5.5. ØSU bifalder den tilsigtede adskillelse af de driftsmæssige og de forvaltningsmæssige funktioner i postsektoren. Det er i den forbindelse særlig vigtigt, at konkurrencen overvåges af en uafhængig myndighed.

5.6. Efter ØSU's mening er der stor risiko for, at øget anvendelse af »remailing«, især fra tredjelande, kan hæmme opfyldelsen af direktivets målsætninger. ØSU bifalder i den forbindelse bemærkningen i udkastet til meddelelse om, at medlemsstaterne kan »anse det for nødvendigt under særlige omstændigheder at fastholde visse restriktioner på omdelingen af indgående tværnational post for at undgå en kunstig omledning af posttrafikken, der ville medføre en vækst i andelen af tværnational post inden for Fællesskabet. Sådanne restriktioner kan tænkes kun at vedrøre forsendelser, der falder ind under monopolområdet«.

5.7. ØSU konstaterer med tilfredshed, at Kommissionen efter fremsendelsen af de to dokumenter har besluttet, at meddelelsen om konkurrencereglerne først skal bringes i anvendelse sammen med direktivet og i øvrigt skal være afstemt efter direktivet. ØSU bifalder denne fremgangsmåde.

5.8. Markedet for direct mailing (bl.a. via elektroniske tjenester) er i stærk vækst og er stadig i vid udstrækning forbeholdt postvirksomhederne. Den hurtige tekniske udvikling og liberaliseringen kan dog i stigende omfang medføre, at man går uden om posttjenesterne. Selv om postvirksomhederne hidtil i vid udstrækning har formået at fastholde deres markedsandele, kan stærkt voksende tab af markedsandele på dette centrale område true den universelle tjeneste. ØSU finder det derfor påkrævet, at den teknologiske udvikling og dens konsekvenser for den universelle posttjeneste til stadighed overvåges.

Bruxelles, den 28. marts 1996.

Carlos FERRER

Formand for Det Økonomiske og Sociale Udvalg

() EFT nr. C 322 af 2. 12. 1995, s. 22.

() EFT nr. C 129 af 10. 5. 1993, s. 48.

() KOM(93) 247 endelig udg.

() EFT nr. C 42 af 15. 2. 1993, s. 240; EFT nr. C 194 af 19. 7. 1993, s. 397; EFT nr. C 315 af 22. 11. 1993, s. 643 og EFT nr. C 249 af 25. 9. 1995, s. 212.

() ØSU's udtalelse: EFT nr. C 129 af 10. 5. 1993, s. 48.

BILAG til Det Økonomiske og Sociale Udvalgs udtalelse

Følgende ændringsforslag blev forkastet under forhandlingerne, men opnåede mindst en fjerdedel af de afgivne stemmer:

Punkt 5.2.1

Følgende tilføjes til punkt 5.2.1:

»En sådan undersøgelse skal også omfatte de positive konsekvenser, liveraliseringen af posttjenesterne og dertil knyttede tjenester har haft for jobskabelsen i EU-landene og andre lande.«

Afstemningsresultat

For: 48, imod: 67, hverken for eller imod: 19.